钦定古今图书集成/方舆汇编/职方典/第1518卷 > 《通志》
## 钦定古今图书集成/方舆汇编/职方典/第1518卷 > 《通志》

孟养

孟养军民宣慰使司，俗名。“迤西” 有香柏城，与蛮莫同。襟金沙江，孟养居其上流。南至底马撒，疆连西洋，北极吐蕃，西通天竺，东南邻于缅，山曰鬼窟，号称险要。彝人据为硬寨，小有瑕衅，则治兵相攻。其土下湿，夜寒，滨江为竹楼以居，一日数浴。其“通中华，始于元至元二十六年，置云远路军民总管府。明洪武十五年” ，改为云远府。十七年改孟养军民宣慰使司，岁输银七百五十两为差发。正统间，宣慰刁宾玉势弱，思任败之于麓川，奔永昌，死。后为思洪所据，自上状愿当差发，靖远伯王骥许之，砻石金沙江上曰：“石烂江枯方许渡。” 虽冒授金牌，终无印信，凡通文书，苐称金沙江奴婢而已。万历八年，缅擒宣慰思个幽死，据其地，舍目奔永昌。十二年，思义来归。十三年，思威败缅于密堵，杀缅目多曩长。十七年，思明子思远贡象方物，赏以金币，授宣慰。十八年，缅报密堵之役，复攻孟养远，率其子昏奔盏西，缅以曩瓮往而据之。其后思轰送款于明，与蛮莫思正结为唇齿，共据长江以抗缅。三十年，缅追思正，轰率兵象倍道驰救之，至则正已杀矣。三十二年，缅复袭迤西，轰走死，缅以头目思华据之。及华死，妻怕氏领其地，缅中他目更番戍守，连年发其兵从征，数强悍不可縻云。轰之遗目曰“放思祖” ，有千馀人不敢归，安插于干崖。